Lion (film fra 2016)

***Lion*** er en australsk-amerikansk-britisk biografisk dramafilm fra 2016, regissert av Garth Davis. Filmen er basert på dokumentarboken *A Long Way Home* av Saroo Brierley, og følger Saroo Brierley (spilt av Dev Patel) som ble fraskilt fra familien da han var fem år gammel. Som voksen forsøker han å finne igjen familien på Google Earth. Dev Patel, Rooney Mara, David Wenham og Nicole Kidman spiller hovedrollene. 

Filmen hadde verdenspremière under Toronto internasjonale filmfestival i september 2016. 

*Lion* har fått god kritikk av anmeldere. Filmen ble nominert til fire Golden Globes under den 74. Golden Globe-utdelingen: beste dramafilm, beste mannlige birolle (Patel), beste kvinnelige birolle (Kidman) og beste originalmusikk (Volker Bertelmann og Dustin O'Halloran).

## Handling
I 1986 bor femåringen Saroo sammen med sin mor, sin eldre bror Guddu og sin lillesøster Shekila i Khandwa i den indiske delstaten Madhya Pradesh. Guddu og Saroo stjeler kull fra godstog, som de kan bytte mot melk og mat. En dag sovner Saroo på en benk på en jernbanestasjon, og da han våkner klarer han ikke å finne igjen Guddu. Han leter på et tomt tog, men sovner igjen i en kupé. Noen timer senere våkner han på nytt, og da har toget begynt å gå, og dørene ut er låst. Etter flere dager ankommer toget Calcutta, hvor Saroo ikke forstår det lokale bengalske språket. Han forsøker å skaffe en billett hjem, men ingen kjenner igjen navnet på landsbyen hans - som Saroo uttaler som "Ganestalay". Han tilbringer natten ved stasjonen sammen med noen gatebarn, men må flykte da en gruppe menn forsøker å kidnappe barna.

Saroo fortsetter å vandre rundt i byen inntil han møter Noor, en kvinne som virker snill; hun tar ham med seg til leiligheten sin. Hun forteller ham at en mann ved navn Rama kan hjelpe ham med å finne veien hjem. Saroo får en sterk følelse av at Noor og Rama har skumle intensjoner, og han stikker av fra Noor, som løper etter og forsøker å innhente ham. Gjennom to måneder får Saroo livet til å gå på et vis som gatebarn i nærheten av Howrah-broen, men så kommer noen voksne og tar ham med til politiet. Så blir han plassert på et barnehjem, ettersom myndighetene ikke klarer å spore opp familien hans.

Myndighetene rykker inn en annonse om Saroo i flere lokalaviser, men ingen melder seg med kjennskap til ham eller familien hans. Saroo blir adoptert av et australsk par; han blir undervist i grunnleggende engelsk og flytter til Hobart, Tasmania i 1987. Hans nye foreldre heter Sue og John Brierley, og hos dem begynner han litt etter litt å finne seg til rette. Ett år senere adopterer adoptiv-foreldrene hans en annen gutt, Mantosh, som har større problemer med å tilpasse seg sitt nye hjem og sliter med raseri og selvskading.

Tjue år senere flytter Saroo til Melbourne for å studere, og han blir kjæreste med den amerikanske studenten Lucy. Når noen spør om bakgrunnen hans, svarer han at han er fra Calcutta. Under et måltid hos noen indiske venner gjenkjenner han sin barndoms favorittrett *[[jalebis]]*, som stammer fra det sørlige India. Saroo forteller da at han egentlig ikke er fra Calcutta, og at han kom bort fra sin opprinnelige familie for over tjue år. Vennene foreslår at han bruker Google Earth for å lete etter hjembyen sin. Jakten på fortiden ved hjelp av Google Earth blir snart altoppslukende, og Saroo begynner å trekke seg bort fra både Lucy og adoptivfamilien sin. Den australske familien hans vet ingen ting om at han har begynt å lete etter sin opprinnelige familie. Etter en stund får han imidlertid greie på at adoptivmoren ikke har det bra, fordi hun savner Saroo og fordi Mantosh (som nå har utviklet stoffavhengighet) har forsvunnet. Saroo drar hjem til adoptivforeldrene for å be om unnskyldning. Under samtalen med adoptivmoren får han vite at han tok feil da han trodde at de adopterte ham og Mantosh fordi hun ikke kunne få barn; det kunne hun, men hun mente at det var bedre at de tok til seg barn som trengte foreldre, enn å sette nye til verden. 

Saroo fortsetter å google for å finne igjen sin gamle landsby. En kveld drar han kjensel på en spesiell fjellformasjon på stedet der moren hans arbeidet, og slik finner han igjen området hvor han kom fra: *Ganesh Talai*-området i Khandwa-distriktet. Etter å ha kommet i mål med internett-jakten skværer han opp med Lucy, og så forteller han adoptivmoren om hva han har holdt på med. Det viser seg at hun støtter ham helhjertet i at han må gjøre alt for å finne igjen den opprinnelige familien sin.

Saroo drar tilbake til Ganesh Talai. Med støtte fra en lokal mann som kan tolke til og fra engelsk, blir han gjenforent med sin biologiske mor og søster. Saroo blir knust da han får vite at Guddu ble påkjørt og drept av et møtende tog den natten de kom fra hverandre. Saroos mor flyttet aldri vekk fra landsbyen deres, fordi hun aldri gav opp håpet om at hennes savnede sønn en dag skulle komme tilbake. Det viser seg også at Saroo som liten gutt ikke klarte å uttale sitt eget navn korrekt; han kalte seg «Saroo», men foreldrene hadde gitt ham navnet «Sheru», som betyr «løve»-

Filmen avsluttes med bildetekster om den virkelige Saroos retur til India i februar 2012.

## Medvirkende
* Dev Patel som Saroo Brierley
** Sunny Pawar som Saroo som liten gutt
* Rooney Mara som Lucy, Saroos kjæreste
* David Wenham som John Brierley, Saroos adoptivfar
* Nicole Kidman som Sue Brierley, Saroos adoptivmor
* Abhishek Bharate som Guddu Khan, Saroos biologiske bror
* Divian Ladwa som Mantosh Brierley, Saroos adoptivbror
** Keshav Jadhav som unge Mantosh 
* Priyanka Bose som Kamla Munshi, Saroos biologiske mor
* Deepti Naval som Saroj Sood
* Tannishtha Chatterjee som Noor
* Nawazuddin Siddiqui som Rama

## Referanser


## Eksterne lenker
*